Решение на Общия съд от 18 декември 2024 г. — TP/Комисия
(Дело T-776/22)1
(Обществени поръчки — Финансов регламент — Отстраняване за срок от две години от процедурите за възлагане на обществени поръчки и за отпускане на безвъзмездни средства от общия бюджет на Европейския съюз и от ЕФР — Съществен пропуск при спазването на основните задължения по изпълнението на предходен договор — Член 136, параграф 1, буква д) от Финансовия регламент — Липса на автоматична връзка между констатацията на съда по договора за нарушение на договорните задължения и приемането на мярка за отстраняване от отговорния разпоредител с бюджетни кредити — Задължение за конкретно и индивидуално оценяване на поведението на въпросното лице — Предходна обществена поръчка, възложена на група от икономически оператори — Солидарна договорна отговорност)
Език на производството: английски
Страни
Жалбоподател: TP (представители: T. Faber, F. Bonke и I. Sauvagnac, адвокати)
Ответник: Европейска комисия (представители: P. Rossi, F. Behre и F. Moro)
Предмет
С искането си на основание член 263 ДФЕС жалбоподателят иска отмяната на решението на Европейската комисия от 1 октомври 2022 г., с което той е изключен, от една страна, от участие в процедурите за възлагане на обществени поръчки, уредени в Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г., стр. 1), или финансирани от 11-ия Европейски фонд за развитие (ЕФР), и от друга страна, от подбора за изпълнение на фондовете на Европейския съюз.
Диспозитив
Отменя решението на Европейската комисия от 1 октомври 2022 г., с което TP е отстранено от участие в процедурите за възлагане на обществени поръчки, уредени в Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 или финансирани от 11-ия Европейски фонд за развитие (ЕФР), и от подбора за изпълнението на фондовете на Европейския съюз.
Осъжда Комисията да заплати съдебните разноски, включително тези по обезпечителното производство.
____________
1 ОВ C 45, 6.2.2023 г.